
CONCLUZII 


e În ciuda problemelor complexe, care încă 
mai caracterizează această regiune a Mării 
Negre, în virtutea istoriei ei îndelungate, 
uneori nefericite, dar mereu dinamice, se 
impune să evidențiem că tot această 
istorie a oferit atât bazele, cât şi motivaţia 
unei participări active şi de succes la 
economia globală şi la securitatea şi 
stabilitatea internaţională. 

e Occidentul, prin NATO, UE, dar şi prin 
fiecare mare putere cu implicații 


regionale sau globale, în parteneriat cu 


Rusia, țările din Asia Centrală, Turcia şi 
țările caucaziene, este ferm angajat în 
construirea unei păci şi securități durabile în 
Europa, Orientul Mijlociu Extins, Balcanii 
de Vest şi zona Mării Negre. 

e Rolul Mării Negre va creşte semnificativ nu 
numai în valorificarea resurselor energetice 
caspiene şi a celor proprii, dar şi în 
conexarea statelor riverane şi a celor din 
zona extinsă într-un puternic sistem regional 
de cooperare economică, politică, culturală 
şi în parametrii de securitate şi stabilitate. 


De peste un deceniu, securitatea internațională 
se confruntă cu tendinţele de fragmentare din regiunea 
Mării Negre, iar în particular, securitatea Europei - cu o 
dilemă geopolitică în relaţia sa cu acesta: integrare şi 
creare de stabilitate versus dezintegrare şi conflicte 
latente. 


Se pare că răspunsul la aceste provocări se află în 
cooperarea internaţională bazată pe patru elemente 
principale: spirit de parteneriat, sprijin şi respect 
reciproc, crearea de oportunități pentru cooperare 
regională şi relații pozitive şi constructive cu guvernele 
din regiune. 


1. Modificări în paradigma cooperării la Marea Neagră 


Statele din regiunea Mării Negre sunt preocupate 
de rezolvarea propriilor probleme generate de noua lor 
situație oferită de sfârşitul Războiului Rece. Aceasta 
crea, la începutul anilor '90, un sentiment mai degrabă 


de respingere decât de focalizare a atenţiei şi interesului 
comunității internaționale. La vremea aceea, conduita 
statelor era prea puţin condiţionată şi influențată de 
morală şi drept. Conta doar tendinţa de apărare a 

propriilor interese, ceea ce punea în evidenţă o realitate 
dramatică: „cooperarea reprezenta excepția, iar 
competiția regula”!. Orice perspectivă de aderare la 
valorile occidentale părea utopică. 

Atât NATO, cât şi UE îşi concentraseră atenția 
spre flancurile Europei Centrale şi de Răsărit. La nord, 
se urmărea desprinderea statelor baltice de sub controlul 
Federaţiei Ruse şi integrarea lor în spațiul euro-atlantic, 
iar la sud, oprirea confruntărilor sângeroase din Balcani 
şi cultivarea esenţelor democraţiei şi statului de drept. 

Atacurile teroriste de la 11 septembrie 2001 
aveau să scoată la lumină  vulnerabilități care 
demonstrau că nici un stat din lumea de azi nu poate să- 
şi asigure de unul singur securitatea, ca stare obligatorie 
pentru progres şi prosperitate, fără vecini şi în nici un 
caz împotriva acestora. Statele din jurul Mării Negre şi- 
au dat seama că depind tot mai mult unele de altele. Se 
simţea nevoia acută de solidarități împărtăşite pentru a 
combate multitudinea de riscuri, pericole şi amenințări 
la adresa viitorului lor comun. Situaţia le-a determinat 
să înțeleagă că problemele politice, economice, de 
securitate şi de orice altă natură, mai vechi sau mai noi, 
puteau să fie mult mai bine abordate şi rezolvate într-un 
cadru mai omogen, deschis dialogului, unde să existe o 
anumită coeziune şi o experienţă, chiar şi a altora, de 
dezvoltare. 

Regiunea avea puterea să ofere cadrul propice 
pentru stabilirea unor mecanisme de cooperare, care să 
contribuie la îmbunătățirea climatului regional şi chiar 
internațional de securitate. 

Astfel, s-a pornit în ritm alert la identificarea şi 
eliminarea percepțiilor eronate dintre statele de pe 
perimetrul extins al regiunii Mării Negre şi la realizarea 
unor mecanisme de cooperare. Dar multitudinea 
problemelor de rezolvat necesare atât combaterii 
amenințărilor la adresa securității comune, cât şi 
realizării stabilității politice şi economice a spațiului a 
reclamat dezvoltarea exponențială a numărului acestor 
mecanisme. 

Situaţia a condus la apariţia unor blocaje în activitatea 
lor. 

Găsirea cadenţei pe măsura impusă de valorile 
democrației necesita timp, iar acesta nu putea fi acordat 
datorită multitudinii de riscuri, pericole şi amenințări 
care au apărut într-un interval foarte scurt şi care se 
adresau deopotrivă tuturor actorilor internaționali de pe 
spațiul supus analizei. Gestionarea lor în comun părea 
singura soluție viabilă, dar era nevoie de un aglomerant. 


Realizarea lui a fost mult îngreunată de faptul, 
evidenţiat şi de teoreticieni recunoscuţi prin valoarea 
expertizei lor, că, la începutul perioadei, comunitatea 
euro-atlantică a „alocat puţin timp şi puţine resurse 
politice pentru a aborda regiunea extinsă a Mării 
Negre”?. Aceasta, conchid ei, pentru că „În Occident 
există tendința de a ignora sau neglija problemele 
pentru care nu există răspuns sau perspectivă de succes 
imediate: respectiv cele din categoria “prea greu de 
soluţionat””. Înțelegerea regiunii ca aparținătoare a 
acestei categorii de probleme cu soluţii greu de găsit a 
fost determinată, între altele, şi de teama de a nu irita 
Moscova în privința caducității moştenirii sferei 
sovietice de dominare şi de a nu o deranja prin 
deschiderea subiectului „străinătăţii apropiate”, care 
funcționa la Kremlin încă din timpul lui Elțîn. Astăzi, o 
asemenea perspectivă, lipsită de realism, nu mai este de 
actualitate. 

Primii paşi au fost făcuţi cu succes de NATO 
în direcţia atragerii statelor din zonă să participe la 
Programul „Parteneriatul pentru pace”(PfP). 
Considerând prilejul deosebit de oportun pentru viitorul 
lor, rând pe rând, tinerele democraţii din această zonă 
au semnat declaraţiile de adeziune. Interesul manifestat 
încă din primele momente şi implicarea lor activă în 
acţiunile desfăşurate în cadrul programului au depăşit şi 
cele mai optimiste prognoze ale succesului PfP. 

Valurile de extindere din ultimul deceniu ale 
NATO şi ale Uniunii Europene au transformat regiunea 
Mării Negre într-un „limes” al spaţiului occidental de 
siguranță şi securitate. Dar zona a fost preluată atât cu 
valorile care o identifică — civilizația şi statornicia 
popoarelor din zonă, resurse, tradiţii, valori culturale —, 
cât şi cu tarele care o personalizează — migraţia ilegală, 
traficul ilicit de droguri, arme, ființe umane, crima 
organizată, economii neperformante, corupție, fraudă, 
conflictele îngheţate, proliferarea armelor de distrugere 
în masă sau a unor componente ale lor şi multe altele. 
Toate acestea au tendinţa de a se reuni în jurul Mării 
Negre. Pe fondul labilității perioadei de tranziţie a 
zonei, ele se pot dezvolta, pentru ca, apoi, ajunse la 
maturitate, să se constituie în valuri succesive, care să 
se spargă pe malurile Atlanticului. Această teamă a 
fixat Occidentul într-o atitudine cel puțin atentă, pentru 
a nu tulbura zona şi a nu stârni aceste valuri. 

Rezultă că există riscul ca factorii insecurizanţi 
cu care se confruntă acum statele ce formează „limesul” 
est-european să fie întâlniți, mai devreme sau mai 

târziu, dar într-o formă agravantă, de cealaltă parte a 
continentului. Acesta conduce nemijlocit la atribuirea 
de către comunitatea euro-atlantică a statutului 


primordialității urmăririi şi combaterii riscurilor, 
pericolelor şi amenințărilor existente sau emergente în 
zona extinsă a Mării Negre. 


2. România — parte a mecanismelor de cooperare la Marea Neagră 


ONU, NATO, UE, SUA, statele europene şi 
organismele regionale economice, de securitate şi de 
altă natură s-au implicat activ în realizarea unei rețele 
dense de mecanisme de cooperare. Aproape fără excep- 
ție, în fiecare ochi al acesteia se găseşte România. Noua 
construcție prin cooperare are toate şansele să devină, 
desigur, cu sprijinul masiv al Occidentului, un nou areal 
de stabilitate şi prosperitate. Dacă lucrurile vor merge 
pe acest făgaş — şi toate ţările din zonă sunt interesate 
de o astfel de dezvoltare —, atunci este de aşteptat că un 
asemenea model se va extinde şi în zonele adiacente, 
adică la periferia zonei extinse a Mării Negre, pe al 
doilea cerc, care cuprinde Cecenia, Transnistria, 
Balcanii de Vest şi, într-un fel, zona kurdă, contribuind 
astfel la realizarea stabilității şi cooperării în vaste 
regiuni tradițional conflictuale. 

Întărirea cooperării si solidarităţii regionale 
sunt esențiale pentru securitatea în regiunea Mării 
Negre. Pentru România, ca şi pentru Bulgaria, Turcia şi 
alte state care au aderat sau sunt în curs de aderare la 
valorile euro-atlantice, realizarea acestor obiective este 
deopotrivă, benefică, chiar vitală, şi complementară 
preocupărilor privind integrarea europeană. 

Din păcate, deşi s-au derulat numeroase 
inițiative cu privire la întărirea cooperării în această 
zonă, punerea lor în aplicare este încă dificilă, întrucât 
nu toate țările din zonă acordă o atenţie sporită acestei 
construcții. Cele mai multe dintre țările riverane au alte 
priorităţi, cum ar fi integrarea în structurile europene 
(Bulgaria, România, Turcia), rezolvarea unor probleme 
interne (Georgia), consolidarea statutului de mare 
putere cu interese europene, asiatice şi chiar globale 
(Rusia) şi definirea unui statut important în concernul 
european, la paritate cu Rusia şi cu alte țări importante 
(Ucraina). 

Este nevoia de continuarea eforturilor pentru 
aducerea regiunii extinse a Mării Negre, cu toate 
dimensiunile şi implicaţiile sale, în primul rând, în 
atenția riveranilor. Pentru că o astfel de construcție, 
chiar dacă are nevoie de o susținere masivă din partea 
marilor puteri, a organizațiilor şi organismelor 
internaționale, trebuie să pornească din interior. Crizele 
grave înregistrate la nivel continental în trecutul 
apropiat reprezintă pentru noi motivaţia şi impulsul 
pentru continuarea unei abordări proactive. De altfel, 
această abordare a devenit regulă în comunitatea euro- 
atlantică şi, odată cu integrarea noastră în Uniunea 


Europeană, nu numai că nu ne putem sustrage ei, dar o 
astfel de regulă trebuie întărită şi aplicată cu rigoare. 

Țările din zona extinsă a Mării Negre, în ultimii 
ani, au făcut dovada că există atât posibilitatea, cât şi 
disponibilitatea ca problema realizării securității şi 
stabilităţii propriei regiuni să fie trecută în rândul 
intereselor fundamentale ale fiecăreia. Organismele 
statale şi organizațiile neguvernamentale au fost nevoite 
să caute şi să propună soluții proprii pentru realizarea 
acestor interese, valorificând specificul şi similitudinile 
regionale, cultivând cooperarea şi solidaritatea 
reciprocă. Desigur, nu la toate capitolele au fost 
finalizate negocierile, sau nu s-a găsit încă o formulă 
unanim acceptată de punere în operă a altora, dar marea 
lor majoritate îşi etalează valorile. 

Toate acestea demonstrează că problematica 
Mării Negre este tratată de fiecare actor local cu 
deosebită atenţie, ca o chestiune vitală, de interes 
național şi nu numai. În acest sens, România şi-a 
asumat o misiune deosebit de importantă şi, în acelaşi 
timp, delicată referitoare la această zonă. Trecerea de la 
rolul de subiect în cadrul diverselor formule de 
cooperare la acela de promotor al intereselor spațiului 
în dialogul universal nu face decât să deschidă un nou 


capitol în diplomația românească. Prin această 
modificare comportamentală şi de atitudine de 
substanță se urmăreşte cunoaşterea şi stimularea 


înțelegerii de către comunitatea internaţională a 
specificității problemelor cu care se confruntă statele 
acestei zone. Se doreşte, astfel, internaţionalizarea 
perceperii corecte a acestor probleme, atragerea 
organismelor internaţionale şi a statelor interesate în 
gestionarea riscurilor, pericolelor şi amenințărilor cu 
care se confruntă arealul. Obiectivul final la care se 
tinde: realizarea unei politici regionale coerente, 
dinamice şi anticipative, susținută semnificativ de 
marile puteri de organizațiile şi organismele 
internaționale, având drept scop creşterea încrederii şi 
cooperării în zona Mării Negre. 

Efortul României de a promova regiunea Mării 
Negre ca o arie geopolitică importantă, în care se 
încearcă dezvoltarea unei politici zonale integratoare, 
este în interesul Alianței Nord-Atlantice şi a statelor 
comunitare, pentru că alimentează dinamismul 
proceselor de transformare democratică în arhitectura 
lărgită de securitate euro-atlantică. Acțiunile 
Bucureştiului sunt îndreptate în direcția dezvoltării unei 

politici regionale care să promoveze valori prin 
excelență euro-atlantice: democrația, respectarea 
drepturilor omului, prosperitatea, libertatea şi lupta 
împotriva terorismului™. 

În concluzie, paradigma cooperării în zona 
extinsă a Mării Negre a cunoscut, la începutul acestui 
mileniu, modificări de substanță. Statele prezente pe 
eşichier au depăşit perioada suspiciunii şi discursului 
belicos. Au înțeles că, fără solidarității împărtăşite, nu 
pot repurta succese în lupta cu riscurile, pericolele şi 
amenințările care le prelungesc, parcă la nesfârşit, 
perioada de tranziție la normalitate a secolului XXI. 
Lupta izolată conduce nemijlocit la irosirea de energie 
şi bani, iar rezultatele sunt, de cele mai multe ori, 
sporadice şi fără profunzime. 

Pentru a-şi asigura dezvoltarea, prosperitatea şi 
democrația, statele din zonă construiesc un sistem de 


stabilitate şi 
variabilă. 
Rezultatele obținute până în prezent sunt 
promițătoare. Totuşi, un model, o paradigmă bine 
conturată asupra viitorului securităţii zonei este greu de 
oferit. El poate fi dat abia după ce se va constata dacă 
arealul este capabil să-şi armonizeze interesele, să-şi 
coordoneze deosebirile şi să-şi pună în valoare 
numeroasele resurse, astfel încât să poată deveni o 
prelungire a spaţiului euro-atlantic, sau va rămâne, ca şi 
până acum, o zonă măcinată de contradicții, de clivaj 
care să marcheze strict Europa Unită de un conglomerat 
de state asiatice. În oricare dintre variante, există o 
minimă certitudine: importanța geopolitică a zonei 
extinse a Mării Negre se va menține, iar valoarea ei 
geoeconomică se va păstra atâta timp cât nu vor apărea 
resurse energetice alternative mult mai atrăgătoare. 


securitate cooperativă cu geometrie 

PROPUNERI 


1. Pentru a dezvolta un puternic sistem de cooperare regională, este necesar ca Statele Unite, 
NATO şi UE să se implice nu numai în eforturi militare, politice şi umanitare pentru integrarea ţărilor 
din regiune în structurile occidentale, ci şi în iniţiative culturale şi educaţionale, care să evidenţieze 
baza comună a statelor de la Marea Neagră cu a celor din Occident. 

2. Având în vedere diversitatea economică, civilizaţională, culturală şi militară a ţărilor din 
zonă, propunem elaborarea şi realizarea unui tematici prin care să se identifice efectele de confluență 
şi cele de confruntare din acest spaţiu extins al Mării Negre, cu scopul de a se evalua şi prognoza 
principalele direcţii de evoluţie a strategiilor de parteneriat şi cooperare şi modalitățile de optimizare 
a acestora. 

Centrul de Studii Strategice de Apărare şi Securitate 
Şos. Panduri, nr. 68-72, Sector 5, Bucureşti 
Telefon: 319.56.94, Fax 319.55.93 
e-mail: cssas(dunap.ro 


http://cssas.unap.ro 


Publicaţie realizată cu sprijinul Editurii şi Tipografiei 
Universităţii Naţionale de Apărare „Carol I” 
Tehnoredactare computerizată: Mirela ATANASIU 
Supliment al revistei IMPACT STRATEGIC 
ISSN: 1841-7396; B: 141/174 


